b'\n_START_ARTICLE_\nSerbijos istorija\n_START_SECTION_\nVojvodinos i\xc5\xa1kilimas\n_START_PARAGRAPH_\nOsman\xc5\xb3 okupacijos laikotarpiu svarbiu regionu serbams tapo Vojvodina, kuri iki tol buvo Vengrijos dalis. Nuo XIV a. didel\xc4\x97 dalis serb\xc5\xb3 \xc4\x97m\xc4\x97 migruoti \xc4\xaf \xc5\xa1\xc4\xaf region\xc4\x85, tuo metu priklausiusi\xc4\x85 Vengrijos karalystei. Vengr\xc5\xb3 karaliai skatino imigracij\xc4\x85 ir daugum\xc4\x85 serb\xc5\xb3 samd\xc4\x97 \xc4\xaf kariuomen\xc4\x99 ir sienos apsaug\xc4\x85, tad regione padid\xc4\x97jo serb\xc5\xb3 populiacijos skai\xc4\x8dius. Per osman\xc5\xb3 ir vengr\xc5\xb3 kar\xc4\x85, \xc5\xa1i serb\xc5\xb3 bendruomen\xc4\x97 d\xc4\x97jo pastangas Serbijos \xc5\xa1alies atk\xc5\xabrimui, ir \xc5\xbelugus tikrajai Serbijai, po keleto met\xc5\xb3 Serbijos kunigaik\xc5\xa1tyst\xc4\x97 atkurta \xc5\xbelugus Brankovi\xc4\x8di\xc5\xb3 dinastijos despotizmui ir egzistavo kaip Vengrijos teritorija, i\xc5\xa1sid\xc4\x97s\xc4\x8diusi dabartin\xc4\x97s Vojvodinos ir \xc5\xa1iaur\xc4\x97s Vengrijos/Rumunijos \xc5\xbeem\xc4\x97se. J\xc4\x85 vald\xc4\x97 i\xc5\xa1tremti Serbijos bajorai ir ji gyvavo iki 1540\xc2\xa0m., kai pateko \xc4\xaf turk\xc5\xb3 nelaisv\xc4\x99 po beveik \xc5\xa1imtmet\xc4\xaf trukusio pasiprie\xc5\xa1inimo._NEWLINE_Moha\xc4\x8do m\xc5\xab\xc5\xa1yje 1526\xc2\xa0m. Rugpj\xc5\xab\xc4\x8dio 29 d. Osmanai sumu\xc5\xa1\xc4\x97 \xc4\x8dek\xc5\xb3 karaliaus Liudviko Jogailai\xc4\x8dio armij\xc4\x85, o pat\xc4\xaf nu\xc5\xbeud\xc4\x97 m\xc5\xab\xc5\xa1io lauke. Po m\xc5\xab\xc5\xa1io Vengrija siek\xc4\x97 tapti nepriklausoma, o didel\xc4\x97 jos dalis atiteko osmanams. Tuoj po Moha\xc4\x8do m\xc5\xab\xc5\xa1io, Vengrijos serb\xc5\xb3 lyderis, Jovanas Nenad \xc4\xafk\xc5\xabr\xc4\x97 vald\xc5\xbei\xc4\x85 Ba\xc4\x8dkoje, \xc5\xa1iauriniame Banate ir ma\xc5\xbeoje Sremo dalyje (dabar \xc5\xa1ie trys regionai yra Vojvodinos dalys). Jis suk\xc5\xabr\xc4\x97 efemerin\xc4\x99 valstyb\xc4\x99 su sostine Subotica. Savo galios vir\xc5\xa1\xc5\xabn\xc4\x97je Jovanas Nenad Suboticoje kar\xc5\xabnavosi serb\xc5\xb3 imperatoriumi. Pasinaudodami s\xc4\x85my\xc5\xa1iu kariuomen\xc4\x97je ir politin\xc4\x97je situacijoje, vengr\xc5\xb3 bajorai i\xc5\xa1 rajono sub\xc5\xabr\xc4\x97 j\xc4\x97gas prie\xc5\xa1 j\xc4\xaf ir nugal\xc4\x97jo serb\xc5\xb3 karius 1527\xc2\xa0m. vasar\xc4\x85. Imperatorius Jovanas buvo nu\xc5\xbeudytas, o valstyb\xc4\x97 sunaikinta.\n_START_SECTION_\nSerb\xc5\xb3 pasiprie\xc5\xa1inimas ir Austrijos-Turkijos karai\n_START_PARAGRAPH_\nVisu turk\xc5\xb3 okupacijos laikotarpiu vyko serb\xc5\xb3 sukilimai, kurie buvo \xc5\xbeiauriai mal\xc5\xa1inami. Okupacijos laikotarpiu i\xc5\xa1plito islamas ir nuo serb\xc5\xb3 tautos atsiskyr\xc4\x97 bosniai._NEWLINE_Europos j\xc4\x97gos ir ypa\xc4\x8d Austrija rung\xc4\x97si daugelyje kar\xc5\xb3 prie\xc5\xa1 osman\xc5\xb3 imperij\xc4\x85, padedama serb\xc5\xb3, kurie gyveno okupuoti osman\xc5\xb3. Per Austrijos-Turkijos kar\xc4\x85 (1593\xe2\x80\x931606), 1594\xc2\xa0m. serbai suorganizavo sukilim\xc4\x85 Banate\xc2\xa0\xe2\x80\x93 turki\xc5\xa1koje Panonijos dalyje, o sultonas Muradas III atsak\xc4\x97 degindamas \xc5\xa1ventojo Savos relikvijas\xc2\xa0\xe2\x80\x93 serbams pat\xc4\xaf \xc5\xa1ven\xc4\x8diausi\xc4\x85 monument\xc4\x85, kur\xc4\xaf gerb\xc4\x97 net serb\xc5\xb3 kilm\xc4\x97s musulmonai. Hercegovinoje serbai sub\xc5\xabr\xc4\x97 dar vien\xc4\x85 pasiprie\xc5\xa1inimo centr\xc4\x85, bet kai Turkija ir Austrija pasira\xc5\xa1\xc4\x97 taikos sutart\xc4\xaf, jie atsisak\xc4\x97 ker\xc5\xa1to turkams. Tokia \xc4\xafvyki\xc5\xb3 eiga per ateinan\xc4\x8dius \xc5\xa1imtme\xc4\x8dius tapo \xc4\xafprasta._NEWLINE_Per did\xc4\xafj\xc4\xaf kar\xc4\x85 (1683\xe2\x80\x931690) tarp Turkijos ir \xc5\xa0ventosios Lygos, \xc4\xaf kuri\xc4\x85 \xc4\xaf\xc4\x97jo Austrija, Lenkija bei Venecija ir kuri\xc4\x85 r\xc4\x97m\xc4\x97 popie\xc5\xbeius, \xc5\xa1ios trys j\xc4\x97gos pakurst\xc4\x97 serbus mai\xc5\xa1tauti prie\xc5\xa1 osmanus, ir netrukus prasid\xc4\x97jo sukilimai bei partizaninis karas Balkan\xc5\xb3 regione: nuo Juodkalnijos ir Dalmatijos pakrant\xc4\x97s iki Dunojaus baseino ir senosios Serbijos (Makedonijos, Ra\xc5\xa1kos, Kosovo ir Metohijos). Ta\xc4\x8diau kai austrai i\xc5\xa1ved\xc4\x97 kariuomen\xc4\x97 i\xc5\xa1 Serbijos, jie pakviet\xc4\x97 serbus keltis \xc5\xa1iauriau \xc4\xaf Austrijos teritorijas. Tur\xc4\x97dami rinktis tarp osman\xc5\xb3 priespaudos ir gyvenimo krik\xc5\xa1\xc4\x8dioni\xc5\xa1koje \xc5\xa1alyje, serbai apleido namus ir persik\xc4\x97l\xc4\x97 \xc4\xaf \xc5\xa1iaur\xc4\x99, vedami patriarcho Arsenije \xc4\x8carnojevic._NEWLINE_Kitas svarbus serb\xc5\xb3 istorijos epizodas vyko 1716-18\xc2\xa0m., kai serb\xc5\xb3 etnin\xc4\x97s teritorijos nuo Dalmatijos, Bosnijos ir Hercegovinos, Belgrado ir Dunojaus baseino v\xc4\x97l tapo karo lauku naujam Austrijos-Turkijos karui, prad\xc4\x97tam princo Eugenijaus i\xc5\xa1 Savojos. Dar kart\xc4\x85 serbai kov\xc4\x97si u\xc5\xbe Austrij\xc4\x85. Po taikos sutarties pasira\xc5\xa1ymo Po\xc5\xbearevac mieste, osmanai neteko vis\xc5\xb3 teritorij\xc5\xb3 Dunojaus baseine, taip pat \xc5\xa1iaurin\xc4\x97s Serbijos ir \xc5\xa1iaurin\xc4\x97s Bosnijos, Dalmatijos ir Peloponeso \xc5\xbeemi\xc5\xb3._NEWLINE_Paskutinis austr\xc5\xb3-turk\xc5\xb3 karas, vadinamas Dubica karu (1788-91) kilo austrams pakurs\xc4\x8dius Bosnijos krik\xc5\xa1\xc4\x8dionius mai\xc5\xa1tauti. Iki XX a., kai sugriuvo dvi did\xc5\xbeiosios imperijos, daugiau nekilo joki\xc5\xb3 kar\xc5\xb3.\n_START_SECTION_\nJugoslavijos \xc5\xbelugimas\n_START_PARAGRAPH_\nSocialistin\xc4\x97 Jugoslavijos federalin\xc4\x97 respublika skilo 1991\xe2\x80\x931992\xc2\xa0m. per kelet\xc4\x85 kar\xc5\xb3, paskelbus Slov\xc4\x97nijos, Kroatijos, Bosnijos ir Hercegovinos nepriklausomybes. Serbai, bandydami i\xc5\xa1laikyti slav\xc5\xb3 \xc5\xbeemes \xc4\xafsiv\xc4\x97l\xc4\x97 \xc4\xaf karus su Bosnija ir Hercegovina ir Kroatija. Makedonija paliko federacij\xc4\x85 taikiai._NEWLINE_1992\xc2\xa0m. \xc5\xbelugus Jugoslavijos SFR, Serbija su Juodkalnija sudar\xc4\x97 Jugoslavijos federacij\xc4\x85, kuri 2003\xc2\xa0m. performuota \xc4\xaf Serbijos ir Juodkalnijos valstybi\xc5\xb3 s\xc4\x85jung\xc4\x85. 1998\xc2\xa0m. Serbija dalyvavo kariniame konflikte su Kosovu, kuris band\xc4\x97 atsiskirti. 2000\xc2\xa0m. nuverstas karus suk\xc4\x97l\xc4\x99s autoritarinis serb\xc5\xb3 vadovas Slobodanas Milo\xc5\xa1evi\xc4\x8dius.\n_START_SECTION_\nSerbijos nepriklausomyb\xc4\x97\n_START_PARAGRAPH_\nJuodkalnijos pilie\xc4\x8diai 2006\xc2\xa0m. gegu\xc5\xbe\xc4\x97s 21 d. nubalsavo u\xc5\xbe visi\xc5\xa1k\xc4\x85 nepriklausomyb\xc4\x99 (5,4 proc. Taip, 44,6 proc Ne). Juodkalnija paskelb\xc4\x97 nepriklausomyb\xc4\x99 2006\xc2\xa0m. bir\xc5\xbeelio 3 d., Serbija padar\xc4\x97 t\xc4\x85 pat\xc4\xaf 2006\xc2\xa0m. bir\xc5\xbeelio 5 d. irr tai rei\xc5\xa1k\xc4\x97 Serbijos ir Juodkalnijos valstybi\xc5\xb3 s\xc4\x85jungos panaikinim\xc4\x85 ir nepriklausomos Serbijos valstyb\xc4\x97s i\xc5\xa1kilim\xc4\x85 v\xc4\x97l, pirm\xc4\x85kart po 1918\xc2\xa0m._NEWLINE_Po taikaus atsiskyrimo Juodkalnija, kaip ir Serbija, tapo savaranki\xc5\xa1ka valstybe 2006\xc2\xa0m. Tarptautin\xc4\x97s teis\xc4\x97s ir obligacijos perleistos Serbijai, kaip Federalin\xc4\x97s Jugoslavijos respublikos ir Serbijos ir Juodkalnijos paveld\xc4\x97tojai._NEWLINE_Visos buvusios Jugoslavijos \xc5\xa1alys dabar tur\xc4\x97jo tapti demokrati\xc5\xa1kos ir jud\xc4\x97ti link rinkos ekonomikos, \xc5\xbemogaus teisi\xc5\xb3 pagarbos ir potencialios naryst\xc4\x97s Europos s\xc4\x85jungoje. Tiktai Kosovo statusas dar liko nei\xc5\xa1spr\xc4\x99stas ir laikytas pavojingu regionu ne tiktai Serbijai, bet ir visam Balkan\xc5\xb3 regionui._NEWLINE_Jugoslavijos i\xc5\xa1irimo prie\xc5\xbeas\xc4\x8di\xc5\xb3 tyrimas pareikalaut\xc5\xb3 i\xc5\xa1samios vidaus ir i\xc5\xa1or\xc4\x97s \xc4\xafvyki\xc5\xb3 analiz\xc4\x97s, ta\xc4\x8diau kol kas tokios n\xc4\x97ra. Vakar\xc5\xb3 spauda ir politikai parod\xc4\x97, kad yra itin \xc5\xa1ali\xc5\xa1ki, kaip ir buvusios Jugoslavijos \xc5\xa1alys, kuri\xc5\xb3 santykiai trap\xc5\xabs, bet ger\xc4\x97ja.'